钦定古今图书集成/明伦汇编/氏族典/第261卷 > 王勇
## 钦定古今图书集成/明伦汇编/氏族典/第261卷 > 王勇

按《周书王勇传》：“勇，代武川人也。本名胡仁。少雄健，有
胆决，便弓马，膂力过人。魏永安中，以功授宁朔将军。
及太祖为丞相，引为帐内直荡都督。邙山之战，勇率
敢死之士三百人，并执短兵，大呼直进，出入冲击，杀
伤甚多，敌人无敢当者。是役也，大军不利，唯勇及王
文达、耿令贵三人力战，皆有殊功。太祖于是赏帛二”
千匹，令自分之。军还，皆拜上州刺史，仍赐名为“勇”，以
彰其功。十三年，授大都督，迁使持节、车骑大将军、仪
同三司。魏恭帝元年，从征茹茹，破之，进爵新阳郡公。
勇性雄猛，为当时骁将。然矜功伐善，好扬人之恶，时
论亦以此鄙之。柱国侯莫陈崇，勋高望重，与诸将同
谒晋公护，闻勇数论人短，乃于众中折辱之。勇遂惭
恚，疽发背而卒。子昌嗣，官至大将军。